# samarbeidsMØTE

Samarbeidsmøte kan gjennomførast på nivå 1, 2 og 3. Samarbeidsmøta på nivå 1 er for heimen og ei teneste (til dømes barnehage eller skulen). På nivå 2 er samarbeidsmøta for heimen og fleire enn ei teneste. Eit samarbeidsmøte på nivå 3 gjeld heimen og fleire tenester.

Stafetthaldar leier møtet og har ansvar for at det vert ført referat i stafettloggen. Det er opp til stafetthaldar å vurdera om tiltaka vert evaluerte i stafettloggen undervegs i møtet, eller om det vert gjort etterpå.

Talet på deltakarar i samarbeidsmøta bør haldast på eit minimum. Berre deltakarar som har ei aktiv rolle når det gjeld mål og tiltak, skal delta på samarbeidsmøtet. Stafetthaldar vurderer kva deltakarar som er aktuelle for å planleggja og evaluera tiltak knytte til ulike merksemder («oppmerksomheter»).

Føremålet med møtet er å definera mål og planleggja tiltak, som del av samarbeidet mellom tenesta/tenestene og heimen. Stafetthaldar skal setja nytt møte for å vurdera tiltaka. Ein bruker funksjonen «Nytt møte» i stafettloggen for å setja det neste møtet. Møtet legg seg inn i Outlook.

Tiltak vert evaluerte av dei som har gjennomført tiltaket, saman med føresette og barnet/ungdomen. Stafetthaldar har ansvar for å sjå til at barnet/ungdomen er høyrt og informert før møtet. Det er eit mål at barnet/ungdomen skal delta sjølv i samarbeidsmøta etter fylte 7 år.

Dersom mange aktørar er involverte i saka, vil det haldast møte med totalvurdering kvart halvår eller etter behov. Aktørane kan oppdatera seg i loggen om kva tiltak som er sett i gang. Det vil som oftast halda med ein deltakar per tenestestad.

Samtykkeskjema til utvida tverrfagleg samarbeid vert nytta i overgangar mellom nivåa, og ved overgang til andre einingar eller BTI-kommunar. Ved samtykke vert ny eining invitert til overgangsmøte.

NB! Viss foreldre/barn/ungdom motset seg bruk av digital logg, vert likevel BTI-arbeidet gjennomført ved hjelp av skriftlege referat. Det er modellen som er viktig. Stafettloggen er berre eitt av fleire verktøy som kan nyttast i samarbeidet.